text: РЕГЛАМЕНТ (ЕС) № 1384/2013 НА ЕВРОПЕЙСКИЯ ПАРЛАМЕНТ И НА СЪВЕТА
  от 17 декември 2013 година
  за изменение на Регламент (ЕО) № 55/2008 на Съвета относно въвеждане на автономни търговски преференции за Република Молдова
  ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
  като взеха предвид Договора за функционирането на Европейския съюз и по-специално член 207, параграф 2 от него,
  като взеха предвид предложението на Европейската комисия,
  след предаване на проекта на законодателния акт на националните парламенти,
  в съответствие с обикновената законодателна процедура (1),
  като имат предвид, че:
  (1)
  С Регламент (ЕО) № 55/2008 на Съвета (2) се въвежда специфична схема на автономни търговски преференции за Република Молдова (наричана по-нататък „Молдова“). Със схемата се предоставя свободен достъп до пазара на Съюза на всички продукти с произход от Молдова, с изключение на определени селскостопански продукти, изброени в приложение I към същия регламент, за които се правят ограничени отстъпки под формата на освобождаване от мита в рамките на тарифните квоти или на намаляване на митата.
  (2)
  В рамките на Европейската политика за съседство (ЕПС), плана за действие ЕС-Молдова по ЕПС и Източното партньорство Молдова е приела амбициозна програма за политическо асоцииране и по-нататъшна икономическа интеграция със Съюза. Страната отбеляза също така голям напредък по отношение на сближаването на регулаторната уредба, в резултат на което тя е приведена в съответствие със законодателството и стандартите на Съюза.
  (3)
  През януари 2010 г. започнаха преговори за ново споразумение за асоцииране, включително създаването на задълбочена и всеобхватна зона за свободна търговия между Съюза и Молдова, които приключиха през юли 2013 г. Това споразумение предвижда пълно либерализиране на двустранната търговия с вино.
  (4)
  С цел да се подкрепят усилията на Молдова в съответствие с ЕПС и Източното партньорство и да се осигури привлекателен и надежден пазар за износа ѝ на вино, вносът на вино от Молдова в Съюза следва да се либерализира незабавно.
  (5)
  С цел да се осигури продължаването на търговските потоци от Молдова и правната сигурност за стопанските субекти е необходимо автономните търговски преференции да се прилагат без прекъсване до датата, определена за тяхното изтичане в Регламент (ЕО) № 55/2008.
  (6)
  Поради това Регламент (ЕО) № 55/2008 следва да бъде съответно изменен.
  ПРИЕХА НАСТОЯЩИЯ РЕГЛАМЕНТ:
  Член 1
  Регламент (ЕО) № 55/2008 се изменя както следва:
  1)
  В член 16 третият, четвъртият и петият параграф се заличават;
  2)
  В таблицата в точка 1 от приложение I се заличава последният ред относно пореден № 09.0514 „Вино от прясно грозде, различно от пенливо вино“.
  Член 2
  Настоящият регламент влиза в сила в деня след публикуването му в Официален вестник на Европейския съюз.
  Прилага се от 1 януари 2014 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 17 декември 2013 година.